ஆனால், இவை எல்லாவற்றுக்கும் மேலாக, அரசு தொலைக்காட்சியான தூர்தர்ஷனிலும், அகில இந்திய வானொலியிலும் பிரதமர் மோடி மற்றும் அவர் தலைமையிலான மத்திய அரசின் நான்காண்டு சாதனைகள் தொடர்ந்து ஒளி-ஒலிபரப்பப்பட்டு வருகின்றன. தவிர, பிரதமர் மோடியின் வெளிநாட்டுப் பயணமும், மாதந்தோறும் கடைசி ஞாயிற்றுக்கிழமைகளில் வானொலியில் அவர் ஆற்றும் 'மனதின் குரல்' உரையும் இப்போதுவரை விவாதப் பொருளாகவே நீடித்துக் கொண்டிருக்கின்றன. அதன்படி, இந்த மாதத்தின் கடைசி ஞாயிறன்று பிரதமர் வானொலி மூலம் உரை நிகழ்த்தினார். பிரதமர் மோடி தன் உரையில், "தேசிய ஜனநாயகக் கூட்டணி அரசு கொண்டு வந்த திட்டங்கள், நாட்டு மக்களின் வாழ்வில் நேர்மறையான மாற்றங்களை ஏற்படுத்தியுள்ளன" என்றார். ஆனால், 'இந்த நான்காண்டுகளில் தங்கள் வாழ்வில் மாற்றங்கள் ஏற்பட்டுள்ளனவா, அவை எந்த மாதிரியானவை' என்பதை நாடு முழுவதும் உள்ள மக்கள்தான் பதில்கூற வேண்டும்.